A BIZOTTSÁG HATÁROZATA
(2005. március 14.)
a Luxemburgban a vaddisznók klasszikus sertéspestisének felszámolására és a klasszikus sertéspestis elleni sürgősségi vakcinázására irányuló terv jóváhagyásáról szóló 2003/136/EK határozat módosításáról
(az értesítés a C(2005) 589. számú dokumentummal történt)
(Csak a francia nyelvű szöveg hiteles)
(EGT vonatkozású szöveg)
(2005/224/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a klasszikus sertéspestis elleni védekezésre irányuló közösségi intézkedésekről szóló, 2001. október 23-i 2001/89/EK tanácsi irányelvre (1) és különösen annak 16. cikkének (1) bekezdésére és 20. cikkének (2) bekezdésére,
mivel:
(1)
2001-ben Luxemburgban klasszikus sertéspestist figyeltek meg a vaddisznóállomány körében.
(2)
A Luxemburgban a vaddisznók klasszikus sertéspestisének felszámolására és a klasszikus sertéspestis elleni sürgősségi vakcinázására irányuló terv jóváhagyásáról szóló, 2003. február 27-i 2003/136/EK bizottsági határozat (2) elfogadása egyike volt azoknak az intézkedéseknek, amelyek a klasszikus sertéspestis elleni küzdelmet célozták.
(3)
A Luxemburg által benyújtott információk alapján megállapítható, hogy a luxemburgi vaddisznóállomány klasszikus sertéspestise tekintetében a helyzet jelentősen javult, ezért a vaddisznók klasszikus sertéspestis elleni sürgősségi vakcinázására jóváhagyott tervet nem szükséges a továbbiakban alkalmazni.
(4)
A 2003/136/EK határozatot ezért módosítani kell.
(5)
Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A 2003/136/EK határozat a következőképpen módosul:
1.
a 2. cikket el kell hagyni;
2.
a 3. cikk helyébe a következő szöveg lép:
„3. cikk
Luxemburg köteles hatályba léptetni az 1. cikk szerinti terveknek a mellékletben meghatározott területeken történő végrehajtásához szükséges törvényi, rendeleti és közigazgatási rendelkezéseket.”
2. cikk
E határozat címzettje a Luxemburgi Nagyhercegség és a Francia Köztársaság.
Kelt Brüsszelben, 2005. március 14-én.